Predkladacia správa

V dňoch 27. a 28. júna 2009 sa na gréckom ostrove Korfu uskutočnilo neformálne stretnutie ministrov ZV účastníckych krajín Organizácie pre bezpečnosť a spoluprácu v Európe (OBSE), neformálne ministerské rokovanie Rady NATO – Rusko (NRC) a neformálne zasadnutie ministrov zahraničných vecí EÚ. Slovenskú delegáciu na všetkých troch stretnutiach viedol minister zahraničných vecí SR Miroslav Lajčák.
 
Na stretnutí ministrov ZV OBSE sa účastníci zhodli na potrebe začať na pôde OBSE intenzívnu diskusiu o otázkach budúcnosti európskej bezpečnosti, ktorá dostala názov „Korfský proces“. Napredovanie procesu bude priebežne vyhodnocované, najbližšie na Ministerskej rade OBSE v Aténach (1.-2.12.2009). Minister ZV SR vo svojom vystúpení definoval slovenskú pozíciu k základným princípom, východiskám a témam diskusie. Uviedol, že SR kladie dôraz na energetickú bezpečnosť a bude sa zasadzovať o to, aby bola táto téma súčasťou bezpečnostného dialógu. 
 
Na rokovaní NRC bolo rozhodnuté o obnovení vojenskej spolupráce medzi NATO a Ruskom a bol vydaný pokyn na pokračovanie prípravy dokumentu o zefektívnení NRC. Minister ZV SR podporil obnovenie vojenskej spolupráce a pokrok v praktickej spolupráci, čo by malo doplniť obnovený transparentný a otvorený politický dialóg.
 
Témou zasadnutia ministrov ZV ČK EÚ boli otázky spojené s povolebným vývojom v Iráne.
 
Na okraj rokovaní sa minister ZV SR stretol bilaterálne s viacerými rezortnými partnermi, vrátane ruského ministra zahraničných vecí.
 
Materiál sa predkladá na rokovanie vlády SR ako iniciatívny. Má informatívny charakter a preto nebol predložený na medzirezortné pripomienkové konanie.